钦定古今图书集成/明伦汇编/氏族典/第558卷 > 司马允
## 钦定古今图书集成/明伦汇编/氏族典/第558卷 > 司马允

按《晋书淮南忠壮王允传》：“允字钦度，咸宁三年，封濮
阳王，拜越骑校尉。太康十年，徙封淮南，仍之国，都督
扬江二州诸军事。元康九年入朝。赵王伦有逆志，允
潜谋诛伦，伦劾以大逆，允率国兵及帐下七百人与
战，频败之。司马督护伏引举空版，诈言有诏助淮南
王允。允不之觉，开阵纳之。下车受诏，为引所害，时年”
二十九，三子皆被害。及伦诛，齐王冏上表以息超继
允后，有诏改葬，赐以殊礼。冏败，超被幽金墉城。后更
以吴王晏子祥为嗣，拜散骑常侍。洛京倾覆，为刘聪
所害。